Diari Oficial de la Generalitat Valenciana


Sumari del DOGV 3907, del 29-12-2000 (2000/10466)

ORDRE de 26 de desembre de 2000, de la Conselleria d'Economia, Hisenda i Ocupació, per la qual es determina el programa de Formació Professional Ocupacional i es regula el procediment per a la concessió d'ajudes durant l'exercici de 2001.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3907

Data del DOGV
:   29-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10453


Data del document
:   26-12-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * formació professional
    * suport econòmic
    * lluita contra l'atur
    * ajuda a l'ocupació
    * ajuda pública

ORDRE de 26 de desembre de 2000, de la Conselleria d'Economia, Hisenda i Ocupació, per la qual es determina el programa de Formació Professional Ocupacional i es regula el procediment per a la concessió d'ajudes durant l'exercici de 2001. [2000/10911]
  
Des de 1993, any en el qual la Generalitat Valenciana va assumir la competència de la gestió del Pla Nacional de Formació i Inserció Professional, la situació econòmica i del mercat laboral en la Comunitat Valenciana han avançat cap a un escenari més favorables des del punt de vista de la Formació i l'Ocupació.
  
Els canvis també han afectat la concepció i l'estructura de la Formació Professional en el seu conjunt, i l'Ocupacional en especial. D'una banda, s'avança cap als objectius que estableix el II Pla Nacional de la Formació Professional, és a dir, la consideració de la Formació Professional com a inversió en capital humà, la integració de la Formació Professional amb les polítiques actives d'ocupació en clau comunitària, la participació de l'administració general de l'Estat, dels agents socials i de les comunitats autònomes dins del Consell General de Formació Professional i la creació del Sistema Nacional de Qualificacions.
  
D'altra banda, la coordinació i integració entre els subsistemes serà competència i assumpte prioritari del Consell Valencià de Formació Professional, regulat pel Decret 155/2000, de 17 d'octubre.
  
És per això que cal progressar en la línia que marquen aquests acords, facilitant la regulació de les proves que donaran accés als Certificats de Professionalitat, fomentant la realització d'itineraris formatius basats en les competències, aproximant l'oferta formativa a la detecció de les necessitats, prioritzant l'accés dels col·lectius amb majors dificultats, i arbitrant sistemes que aproximen el món de la formació i de l'empresa.
  
Així mateix, cal considerar les condicions específiques de la Comunitat Valenciana, que complementa el desplegament del pla FIP amb un programa operatiu 2000-2006 en el qual s'actua coordinament segons el que estableix el Pla d'Acció per a l'Ocupació del Regne d'Espanya, i les cimeres europees de Luxemburg i de Lisboa.
  
En virtut de tot això, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 84/2000, del Govern Valencià, pel qual s'aprova el reglament orgànic i funcional de la Conselleria d'Economia, Hisenda i Ocupació,
  
ORDENE
  
TÍTOL I
  
Normes generals
  
Article 1. Objecte i àmbit
  
L'objecte de la present ordre és regular la concessió de les ajudes econòmiques durant l'any 2001 per la Conselleria d'Economia, Hisenda i Ocupació, en desplegament del Pla Nacional de Formació i Inserció Professional, per a fomentar i gestionar activitats dirigides a treballadores i treballadors desocupats, a fi de proporcionar-los la qualificació professional per a exercir una ocupació concreta i adequada a les necessitats del mercat de treball en la Comunitat Valenciana.
  
Totes les accions formatives s'hauran de realitzar en la Comunitat Valenciana.
  
Article 2. Naturalesa de les ajudes
  
Les ajudes recollides en la present disposició tindran la naturalesa jurídica de subvencions públiques i aniran destinades al finançament total o parcial de les accions formatives que es realitzen a l'empara d'aquesta, així com a la concessió d'ajudes a l'alumnat assistent a les accions formatives.
  
Article 3. Beneficiaris
  
Podran sol·licitar les ajudes recollides en la present ordre:
  
1. Les entitats següents:
  
- Les empreses privades o públiques, siguen tant persones físiques com jurídiques.
  
- Les entitats locals.
  
- Les organitzacions empresarials.
  
- Les organitzacions sindicals.
  
- Altres entitats sense intenció de lucre.
  
Els qui aspiren a ser perceptors de les distintes ajudes hauran de reunir els requisits generals següents:
  
- Tenir personalitat jurídica pròpia.
  
- Estar al corrent de les seues obligacions tributàries i de Seguretat Social en els termes establits per l'Ordre de la Conselleria d'Economia i Hisenda de 30 de maig de 1996.
  
- Acreditar capacitat suficient de mitjans materials, humans i organitzatius per a complir amb els objectius establits en el programa.
  
2. Els alumnes participants en les accions de formació ocupacional.
  
Article 4. Difusió
  
Serà obligació de les entitats beneficiàries de les ajudes regulades en la present ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana i cofinançada pel Fons Social Europeu, d'acord amb les instruccions i els models normalitzats que a aquest efecte subministre la Direcció General de Formació i Inserció Professional.
  
TÍTOL II
  
Procediment de tramitació de les ajudes per a
  
 la realització d'accions de formació ocupacional
  
Article 5. Presentació de sol·licituds, documentació i termini
  
1. Les sol·licituds es presentaran en qualsevol dels registres de la Conselleria d'Economia, Hisenda i Ocupació o en qualsevol de les altres formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, per a això s'utilitzaran els models normalitzats establits a aquest efecte. Cada sol·licitud es formularà incloent-hi totes les accions formatives corresponents a l'entitat, en el seu àmbit provincial, amb indicació de la via de programació elegida d'acord amb l'article 12.
  
2. Tota sol·licitud haurà de dur adjunta la documentació següent:
  
- Documentació acreditativa i identificativa de l'entitat sol·licitant i del seu representant legal.
  
- Document d'identificació fiscal de l'entitat sol·licitant.
  
- Dades de domiciliació bancària segons model normalitzat facilitat a aquest efecte (fitxa de manteniment de tercers).
  
- Certificació d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996 de la Conselleria d'Economia i Hisenda (DOGV núm. 2775), la validesa de la qual s'ha d'estendre a la data d'acabament del termini de presentació de sol·licituds.
  
- Projecte de les accions formatives que es desitja impartir, que haurà de ser alguna de les incloses en el Catàleg d'Especialitats Formatives de l'INEM.
  
- En el supòsit d'incloure la realització de pràctiques no laborals en empreses (PNL) s'haurà d'indicar les empreses on es realitzaran aquestes.
  
- El grau d'inserció o contractació assolit, si és el cas, en l'últim exercici, d'acord amb el que estableix l'annex I de la present ordre.
  
- Documentació acreditativa, si és el cas, que l'entitat sol·licitant està legalment autoritzada per la Conselleria de Cultura i Educació per a impartir Cicles Formatius de Formació Professional Específica, d'acord amb el Reial Decret 332/1992 de 3 d'abril, sobre autoritzacions de centres docents privats per a impartir ensenyaments de règim general no universitaris (BOE de 9 d'abril de 1992).
  
- Certificació d'acreditació en norma de qualitat RPU 5316, superior o anàloga, expedida per una entitat certificadora.
  
En el supòsit que els tres primers documents ja estiguen en poder de l'administració, el sol·licitant es podrà acollir al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on foren presentats i que no hagen transcorregut més de cinc anys des de l'acabament del procediment al qual corresponguen.
  
Quan la sol·licitud no reunisca els requisits establits en la present ordre o no s'adjunte la documentació que d'acord amb aquesta ordre resulte exigible, d'acord amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa la Llei 4/1999, es requerirà els interessats perquè, en un termini de 10 dies, esmenen la falta o adjunten els documents necessaris, amb indicació que, si no ho fan així, es considerarà que han desistit de la seua petició, amb resolució prèvia que haurà de ser dictada en els termes previstos en l'article 42 de la llei esmentada.
  
3. Per a les vies 1 i 4 de programació establides en l'article 12, les sol·licituds de subvenció es presentaran en el termini d'un mes, comptat des de l'endemà de la publicació de la present ordre en el Diari Oficial de la Generalitat Valenciana.
  
4. En el cas d'entitats que presenten projectes relacionats amb les vies 2 i 3, el termini de presentació de sol·licituds a què es refereix l'apartat anterior acabarà el 30 de juny de 2001, i l'obtenció d'ajudes quedarà condicionada a l'existència de crèdit disponible. En aquest cas, les sol·licituds es formularan com a mínim un mes abans de la data d'inici prevista per al curs en qüestió.
  
Article 6. Valoració de les sol·licituds
  
Tota sol·licitud estarà subjecta a :
  
1. Una valoració formal a càrrec del personal de la Conselleria d'Economia, Hisenda i Ocupació, que supervisarà si es compleixen els requisits previstos en la present ordre, i avaluarà:
  
- L'adequació de l'acció formativa a la programació establida per la Direcció General de Formació i Inserció Professional (Annex II)
  
- La infraestructura docent de l'entitat sol·licitant, després de visita, si és el cas, a les instal·lacions, excepte en els casos d'entitats prèviament homologades en l'especialitat sol·licitada.
  
- El grau d'inserció aconseguit per l'entitat en l'últim exercici amb caràcter global i per a l'especialitat sol·licitada.
  
- Les expectatives d'ocupació:
  
- Compromís d'inserció voluntàriament manifestat per les entitats sol·licitants.
  
- Relació d'empreses compromeses en la realització de pràctiques no laborals (PNL)
  
- L'acreditació de l'entitat en normes ISO de qualitat, o anàlogues.
  
- L'acreditació del centre com entitat autoritzada per a impartir cicles formatius de Formació Professional Específica.
  
2. Una valoració material a càrrec d'un Comité d'Experts, designat pel sotssecretari d'Ocupació per delegació del conseller d'Economia, Hisenda i Ocupació, que analitzarà el contingut teòric i pràctic dels cursos, la seua metodologia d'impartició, i la idoneïtat del professorat.
  
Aquest comité estarà presidit pel director general de Formació i Inserció Professional o persona en qui delegue, i s'hi integraran:
  
- 6 tècnics de l'àrea de Formació Professional de la Conselleria d'Economia, Hisenda i Ocupació (2 per província)
  
- 3 tècnics de l'àrea d'Ordenació, Innovació Educativa i Formació Professional de la Conselleria de Cultura i Educació (1 per província)
  
- 2 docents de la Universitat Jaume I, 2 docents de la Universitat Politècnica de València, 2 docents de la Universitat de València-Estudi General, 2 docents de la Universitat d'Alacant i 2 docents de la Universitat Miguel Hernández d'Elx.
  
- 6 representants dels sindicats més representatius.
  
- 6 representants de les associacions empresarials més representatives
  
- 1 representant del Consell de Cambres Oficials de Comerç, Indústria i Navegació de la Comunitat Valenciana.
  
3. Realitzada la valoració i atenent l'adequació i oportunitat de l'acció, s'efectuaran les propostes de resolució, que hauran d'estar suficientment motivades i indicar els factors o criteris tinguts en compte en la valoració i la seua aplicació concreta.
  
4. Aquesta valoració se subjectarà als criteris que consten en l'annex I de la present norma.
  
Article 7. Tramitació, resolució i recursos
  
1. Efectuada la valoració de la sol·licitud, el director general de Formació i Inserció Professional per delegació del conseller d'Economia, Hisenda i Ocupació dictarà la resolució procedent.
  
2. El termini màxim per a resoldre i notificar la resolució procedent serà de sis mesos comptats des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació.
  
Dins del termini abans assenyalat, l'ordre per a resoldre i notificar la pertinent resolució, en el cas de sol·licituds acollides a la via 1 de l'article 12 de la present ordre, serà el següent:
  
1r. Sol·licituds en les quals s'haja assumit voluntàriament un compromís d'inserció laboral d'almenys el 50% dels alumnes participants en les accions formatives, que es realitzen al marge del que preveu l'annex II.
  
2n. Sol·licituds efectuades en relació amb necessitats d'una comarca concreta, d'acord amb l'annex II.
  
3r. Sol·licituds efectuades que responguen a les necessitats globals d'una província, d'acord amb l'annex II.
  
En el cas de sol·licituds acollides a la via 3 de l'article 12 de la present ordre, la data de la seua presentació determinarà l'ordre de resolució.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
4. La resolució de concessió de les ajudes fixarà expressament la quantia total concedida i incorporarà, si és el cas, les condicions, obligacions i determinacions accessòries a què haja de subjectar-se l'entitat beneficiària d'aquesta, i es notificarà als interessats en els termes previstos en l'article 58 de la Llei 30/1992, abans mencionada. El text de les resolucions contindrà les dades relatives a cada curs, la denominació del curs, el nombre d'expedient, l'entitat col·laboradora, el lloc d'impartició, la duració horària, el nombre d'alumnes i els mòduls econòmics.
  
5. Les resolucions que dicte el director general de Formació i Inserció Professional a l'empara de la present ordre esgoten la via administrativa i contra elles es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjudici del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre que estimen procedent.
  
Davant la desestimació per silenci administratiu es podrà interposar davant l'acte presumpte idèntic recurs, en el termini de sis mesos comptats des que haja acabat el termini que per a dictar i notificar la resolució expressa es menciona en el núm. 3 d'aquest article, tot això d'acord amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa i sense perjudici del que disposen els articles 116 i 117, abans mencionats.
  
Article 8. Obligacions de les entitats beneficiàries
  
Són obligacions de les entitats beneficiàries:
  
- Realitzar les accions subvencionades segons el que preveu aquesta ordre i la resolució d'aprovació, i justificar-ne l'execució.
  
- Facilitar a la Conselleria d'Economia, Hisenda i Ocupació les tasques de seguiment i control tècnic.
  
- Sotmetre's a les accions de control que s'estableixen en aquesta ordre.
  
- Subjectar-se a les accions de control financer que legalment corresponguen en relació amb la subvenció concedida.
  
- Comunicar a la Conselleria d'Economia, Hisenda i Ocupació la concessió de qualssevol altres subvencions o ajudes que, amb la mateixa finalitat, els siguen atorgades per una altra administració o ens públic o privat.
  
- En el cas de realitzar Pràctiques No Laborals, comunicar als representants dels treballadors del centres laborals en els quals es realitzen les pràctiques i a la Inspecció de Treball, la relació d'alumnes participants en aquest programa, la seua duració i el seu programa formatiu.
  
- No percebre cap quantitat de l'alumnat participant en l'acció subvencionada.
  
- Dur comptabilitat codificada de les despeses imputables a cada subvenció concedida.
  
Article 9. Costos elegibles per a les entitats beneficiàries
  
Els costos elegibles es distribuiran en:
  
1. Despeses de Professorat (Part A): Despeses de professorat i control de la docència.
  
1.1. Quedaran compresos en aquest concepte:
  
- Salaris del professorat o, si és el cas, del servei docent extern, per a l'horari exclusiu d'impartició de les accions formatives, avaluacions i revisions periòdiques dels alumnes, preparació de classes i tutoria.
  
- Despeses de Seguretat Social a càrrec de l'entitat col·laboradora quan haja contractat els docents com a treballadors per compte d'altri, amb obligació de la seua afiliació i/o alta en la Seguretat Social.
  
- Costos de control de la qualitat de la docència. Aquest concepte haurà d'estar especificat en el projecte que adjunta la sol·licitud de l'acció formativa, si s'han de justificar despeses per aquest.
  
Les activitats de control de la qualitat de la docència podran ser realitzades per personal no docent. Com a màxim l'import que s'impute a aquest apartat serà el 10% del total que figure en la resolució de concessió com a part A.
  
1.2. Únicament s'admetran justificants de pagaments a persones físiques, tant si el servei ha sigut prestat pel personal de la mateixa entitat beneficiària, com si s'ha contractat una prestació de serveis amb persones alienes a aquesta.
  
1.3. El límit màxim de la despesa que s'ha de justificar en relació amb cadascun dels docents i tutors de l'acció formativa no podrà ultrapassar el doble del mòdul en pessetes per alumne/hora establit per a la part A en l'Ordre del Ministeri de Treball i Seguretat Social de 13 d'abril de 1994, (BOE núm. 101, de 28-4-1994) per la qual es desplega Reial Decret 631/1993, de 3 de maig de 1993, pel qual es regula el Pla Nacional de Formació i Inserció Professional.
  
2. Despeses d'organització o institucionals (Part B). Es classifiquen en:
  
\* Costos indirectes:
  
- Despeses d'assegurances d'accidents de l'alumnat, que comprendrà l'accident in itinere i els ocorreguts en les pràctiques no laborals.
  
- Despeses de selecció de l'alumnat, quan es justifiquen i es motiven adequadament.
  
- Despeses de personal directiu i administratiu atribuïbles al desplegament de l'acció formativa. En cap cas aquesta despesa podrà superar el 20% de la part B que figure en la resolució de concessió. Seran imputables les despeses que es produïsquen tant en el període d'impartició del curs, com en els quinze dies anteriors al seu inici i els quinze dies posteriors a l'acabament.
  
- Despeses generals atribuïbles a l'acció formativa:
  
- despeses de publicitat, que responguen a les actuacions realitzades en compliment del que disposa l'article 4 de la present norma.
  
- despeses de lloguers, tant d'instal·lacions com de maquinària lligada directament a la docència.
  
- despeses d'energia elèctrica, combustible i, en general, manteniment de les instal·lacions i equips docents.
  
- despeses de comunicació (fax, telèfon, connexió Internet, etc.) fins a un màxim del 5% de la part B que figure en la resolució de concessió,
  
- Despeses de difícil justificació, fins a un 10% de la suma de les despeses justificades de conformitat en la part A i en la part B.
  
\* Costos directes:
  
- Amortització d'instal·lacions, equips i ferramentes de duració superior a un exercici natural, excloent-se'n la d'aquells béns que hagen sigut objecte de subvenció pública per a la seua adquisició. Aquestes despeses es calcularan d'acord amb la normativa vigent i hauran de correspondre a inversions oficialment registrades en la comptabilitat de l'entitat beneficiària de la subvenció. En cap cas, les despeses d'amortització d'aquests béns ?que hauran de tenir sempre una connexió directa amb l'activitat docent de l'entitat col·laboradora en qüestió- podran superar una imputació del 25% de la Part B que figure en la resolució de concessió.
  
- Material consumible adquirit per al desplegament de la docència no recuperable en acabar el curs o el taller, com els d'oficina, subministraments, elèctrodes, ferro, ciment, etc.
  
- Altres costos imputables a l'acció formativa, en particular:
  
- compra de material didàctic
  
- despeses de traducció de materials d'ensenyament
  
- despeses de recopilació, edició, impressió, de materials d'ensenyament
  
En el cas de les despeses generals i altres costos recollits en el punt anterior, l'entitat beneficiària haurà d'adjuntar a la documentació exigida amb caràcter general per a la justificació de despeses, una Memòria per acció formativa on s'expliquen els càlculs realitzats per a imputar aquests costos.
  
3. No es considerarà cost elegible, en cap de les parts de la subvenció anteriorment esmentades, l'IVA o altres càrregues tributàries quan siguen susceptibles de ser compensades per l'entitat beneficiària.
  
4. Els cursos hauran de ser impartits pel mateix sol·licitant o personal que en depén, per això les despeses hauran de ser pagades per la mateixa entitat beneficiària, que és la que ha de reunir les característiques i els requisits enunciats en l'article 3, amb la prohibició expressa de la subcontractació.
  
Article 10. Liquidació de les ajudes
  
1. Una vegada començada l'acció formativa i després de la certificació del director territorial d'Ocupació que l'entitat beneficiària compleix amb el que estableix l'article 29 de la present ordre, es lliurarà el 30% de l'import de la ajuda.
  
No obstant això, es podrà avançar a l'entitat beneficiària el percentatge màxim de l'ajuda que establisca per a aquests supòsits la Llei d'Hisenda Pública de la Generalitat Valenciana, amb aval bancari previ a favor de la Generalitat Valenciana en la forma legalment prevista.
  
2. El percentatge restant de la subvenció es farà efectiu en acabar l'acció subvenció. Per a això serà necessària la presentació, a través de l'aplicació informàtica SIDEC que lliurarà la Conselleria d'Economia, Hisenda i Ocupació a les entitats que impartisquen l'acció formativa a l'inici del curs, de la declaració de despeses efectivament realitzades per la seua impartició, adjuntant-hi la documentació següent:
  
Per a la part A:
  
- Documents justificatius de la despesa corresponent.
  
Per a la part B:
  
- La memòria a què fa referència l'article 9.2. de la present ordre.
  
- Factures relacionades amb les despeses corresponents a aquesta part.
  
- Pòlissa de l'assegurança de l'alumnat, en el cas que no s'haja aportat abans
  
En el cas d'incloure pràctiques no laborals, per a cada empresa col·laboradora, s'haurà de trametre relació nominal dels alumnes diàriament assistents, amb el vistiplau de l'instructor i el nombre total d'hores.
  
Així mateix, s'haurà d'adjuntar la documentació justificativa de la inserció realitzada en cas de compromís d'inserció, que es prendrà en compte únicament per a acreditar la inserció o la contractació, els contractes de duració igual o superior a tres mesos a jornada completa setmanal, o període de treball real equivalent en el cas de contractacions a temps parcial, independentment de l'activitat de què es tracte, així com els certificats dels dies en què realment han assistit els alumnes beneficiaris de les ajudes recollides en el títol IV de la present ordre.
  
Aquesta declaració de despeses, i tramesa de documents justificatius, realitzada als efectes establits en l'article 47 del text refós de la Llei d'Hisenda Pública Pública de la Generalidad Valenciana, s'haurà d'efectuar en el termini màxim de 15 dies naturals comptats des de l'endemà de l'acabament de l'acció formativa, si en la resolució no se'n fixa un altre distint.
  
Article 11. Minoracions i resolució de l'ajuda concedida
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió amb posterioritat a la presentació de la sol·licitud d'altres ajudes públiques o privades que en conjunt superen el cost de l'activitat que ha de realitzar el beneficiari, podrà donar lloc a la minoració de la subvenció concedida.
  
En especial, a la vista de la documentació presentada, relativa a l'acció formativa realitzada per l'entitat, es procedirà a la minoració de la subvenció concedida en els supòsits següents:
  
- No haver-se impartit la totalitat de les hores lectives aprovades per resolució. Es procedirà en aquest supòsit a la minoració proporcional de la subvenció concedida per les parts A i B.
  
- Per baixes dels alumnes:
  
- Durant la primera meitat del període de duració del curs, l'entitat podrà incorporar nous alumnes fins a completar el nombre que fixa la resolució de concessió, i substituir els alumnes que s'hagen donat de baixa amb noves altes. La diferència entre el nombre d'alumnes que estableix la resolució i els alumnes realment participants en la meitat del curs, determinarà la minoració proporcional en la part A i en la part B de la subvenció concedida o de l'import de la subvenció resultant una vegada practicada la minoració per hores, si és el cas.
  
- Quan en la segona meitat del curs es produïsca una disminució del nombre d'alumnes no imputable a l'entitat col·laboradora, sols es minorarà la part B de la subvenció concedida o de la subvenció recalculada, si és el cas, a partir de la tercera baixa inclusivament. No s'aplicarà cap minoració quan l'abandó de l'alumnat, en aquesta segona meitat del curs, es dega a contractació degudament acreditada, que podrà ser-ho per mitjà de declaració responsable on conste el nom de l'empresa, la data de contractació i el número patronal, aspectes que poden ser comprovats per l'administració.
  
- Per no haver-se justificat en els termes establits en l'ordre i en la resolució de concessió d'ajudes la totalitat de les despeses subvencionades.
  
- Per incomplir el compromís de realització de les PNL respecte del nombre d'alumnes participants en el curs a l'inici de les mateixes, la duració d'aquest període, o d'alguna de les clàusules establides en el conveni de col·laboració per a la realització d'aquestes pràctiques, es procedirà a la minoració del 30% sobre allò correctament justificat, una vegada aplicades les anteriors minoracions. Tot això sense perjudici de les responsabilitats que en cada cas es pogueren exigir a l'entitat.
  
- Per no haver-se acreditat íntegrament el compromís d'inserció assumit per l'entitat. Aquesta minoració s'aplicarà sobre el total de les parts A i B de la subvenció concedida o de l'import resultant després de practicar les minoracions oportunes, si és el cas, d'acord amb el grau d'incompliment del compromís d'inserció o contractació.
  
2. L'incompliment pel beneficiari de qualsevol dels requisits, condicions i altres circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació per l'òrgan competent per a la concessió de les ajudes del procediment corresponent, que podrà acabar, si és el cas, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida, en els següents supòsits d'incompliment per part de l'entitat:
  
- Incompliment de la finalitat per a la qual la subvenció fou concedida, o de les condicions exigides per a la seua concessió en la resolució d'aprovació.
  
- Percepció per part de l'entitat col·laboradora de qualsevol quantitat econòmica procedent de l'alumnat participant en els cursos.
  
- Qualsevol altre motiu que perjudique la finalitat última per la qual la subvenció ha sigut concedida i, en particular, l'incompliment dels criteris emanats d'aquesta ordre.
  
- La falsedat de les dades contingudes en la declaració recollida en l'apartat 2 de l'article 10 de la present ordre.
  
- Obstaculitzar les actuacions de seguiment i control per la Conselleria d'Economia, Hisenda i Ocupació o incomplir les obligacions d'informació de dades.
  
- La utilització de l'alumnat per a fins distints dels establits en el programa formatiu o la vulneració de les normes que, en relació amb la realització de les activitats programades, estiguen en cada cas vigents.
  
Tot això sense perjudici del que preveu el Reial Decret Legislatiu 5/2000, de 4 d'agost, pel qual s'aprova el text refós de la Llei sobre Infraccions i Sancions en l'Ordre Social.
  
TÍTOL III
  
Normes relatives a les diverses vies de programació
  
de formació professional ocupacional
  
CAPÍTOL I
  
De les ajudes a la formació professional ocupacional
  
Article 12. Vies de programació
  
1. Les vies de programació seran les següents:
  
- Via 1. A través de centres col·laboradors homologats, per a les especialitats que consten en la resolució d'homologació, en data anterior a l'inici del termini de presentació de sol·licituds. En aquests supòsits es podrà assumir, si és el cas, un compromís d'inserció.
  
- Via 2. A través de convenis de col·laboració basats en les necessitats formatives detectades per la Direcció General de Formació i Inserció Professional que es considere oportú subscriure entre la Conselleria d'Economia, Hisenda i Ocupació i organitzacions empresarials, sindicals, diputacions, associacions que integren entitats locals o federacions d'entitats d'economia social, d'acord amb la normativa vigent.
  
- Via 3. Projectes formatius: a través d'empreses que assumisquen un compromís de contractació d'almenys un 50% de l'alumnat que acabe l'acció formativa, que s'haurà de realitzar exclusivament en la mateixa empresa beneficiària de la subvenció, a través d'organitzacions empresarials de caràcter sectorial que assumisquen un compromís de contractació d'almenys un 50% de l'alumnat que acabe l'acció formativa. Aquest compromís serà d'obligat compliment una vegada acabada l'acció formativa i s'exigirà en les condicions recollides en l'article 10.2 d'aquesta ordre.
  
- Via 4. A través d'entitats que aporten recursos per a desenvolupar la programació en centres de titularitat de la Generalitat Valenciana per blocs temàtics, segons la relació d'especialitats per a aquesta via, que figura com annex III de la present ordre.
  
2. Aquelles especialitats formatives el codi de les quals acabe amb les lletres CCC, o impliquen el maneig d'armes, podran programar-se assumint un compromís d'inserció laboral de l'alumnat d'almenys un 50%. Aquest compromís serà de necessari compliment en els termes i en les condicions previstes en l'article 10.2 de la present ordre, independentment de l'existència o no de convocatòries públiques que habiliten per a l'exercici de les professions corresponents.
  
Article 13. Quantia de la subvenció
  
La subvenció s'establirà d'acord amb els conceptes fixats en l'Ordre de 13 d'abril de 1994 del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional, o per la norma que la substituïsca, llevat de la via 4, de programació d'entitats que desenvolupen la programació en els centres de titularitat de la Generalitat Valenciana, en aquest cas els mòduls econòmics establits en l'ordre ministerial esmentada es reduiran proporcionalment als recursos que no hagen de ser aportats per l'entitat.
  
Article 14. Programació
  
Els cursos s'impartiran tenint en compte la programació establida per la Conselleria d'Economia, Hisenda i Ocupació distribuïts per demarcacions territorials, d'acord amb el que estableix l'annex II. Les especialitats que no figuren en aquest annex, però que continuen d'alta en el fitxer de l'INEM en data 1 de gener de 2001 podran ser impartides sempre que s'assumisca per l'entitat un compromís d'inserció o contractació no inferior al 50% de l'alumnat que acabe el curs corresponent.
  
Article 15. Destinataris dels cursos
  
Podran participar en els cursos les persones desocupades inscrites en les oficines d'ocupació de la Comunitat Valenciana, d'acord amb el que preveu l'Ordre del Ministeri de Treball i Seguretat Social de 13 d'abril de 1994.
  
Article 16. Sol·licitants
  
Podran sol·licitar les ajudes previstes en aquest programa les entitats de l'article 3 que programen cursos, d'acord amb les vies previstes en l'article 12 de la present norma.
  
Article 17. Projecte d'acció formativa
  
El projecte d'acció formativa, que d'acord amb l'article 5.2 de la present ordre hagen de presentar les entitats, recollirà per aquest ordre els aspectes següents:
  
1. Dades generals de l'acció formativa:
  
- Denominació del curs.
  
- Lloc d'impartició (carrer o plaça i número)
  
- Nombre de participants (entre 6 i 17 a excepció de la via 3 de programació, en la qual no hi haurà un nombre mínim).
  
- Nombre d'hores.
  
2. Justificació del curs en relació amb les necessitats detectades de professionals qualificats en la zona.
  
A fi de justificar la programació de l'acció formativa s'haurà d'indicar, si és el cas, quines són les empreses que col·laboren en el disseny del curs, de manera que els seus continguts coincidisquen amb les seues necessitats empresarials de recursos humans, i que es comprometen en la realització de pràctiques no laborals (PNL). Per a això, hauran d'adjuntar la relació d'empreses amb les quals està previst subscriure conveni de col·laboració, tal com s'especifica en el capítol II.
  
S'haurà d'indicar en aquest apartat, si és el cas, el compromís de gestió de la inserció laboral o de contractació de l'alumnat que acabe el curs.
  
3. Característiques del grup de desocupats als quals s'orienta l'acció formativa, en el supòsit que supose variacions o particularitzacions sobre el perfil oficial recollit en el fitxer d'especialitats.
  
4. Continguts teoricopràctics, sols en aquells casos en què supose millores, ampliacions o particularitzacions sobre el programa oficial recollit en el fitxer d'especialitats.
  
5. Tot curs de l'antiga ordenació (dues lletres i quatre dígits) haurà d'incloure necessàriament un mòdul de Formació i Orientació Laboral, amb una duració de 20 hores, que constarà dels apartats següents:
  
1. Prevenció de riscos laborals, amb una duració total de 10 hores, el contingut del qual serà:
  
a) Conceptes bàsics sobre Prevenció de riscos laborals (amb una duració de 4 hores)
  
- El Treball i la Salut: els riscos professionals. Factors de risc.
  
- Danys derivats del treball. Els accidents de treball i les malalties professionals. Altres patologies derivades del treball.
  
- Marc normatiu bàsic en matèria de prevenció de riscos laborals. Drets i deures bàsics en aquesta matèria.
  
b) Riscos generals i la seua prevenció (amb una duració de 4 hores).
  
- Riscos lligats a les condicions de Seguretat.
  
- Riscos lligats al medi ambient de treball.
  
- La càrrega de treball, la fatiga i la insatisfacció laboral.
  
- Sistemes elementals de control de riscos. Protecció col·lectiva i individual.
  
c) Riscos específics i la seua prevenció, corresponents a l'activitat del curs (amb una duració de 2 hores).
  
2. Inserció Laboral, amb una duració de 10 hores i amb el contingut següent:
  
a) Tècniques de recerca d'ocupació.
  
b) Informació Laboral.
  
c) Orientació Laboral.
  
Tots els cursos, siga quina siga la seua ordenació, hauran d'incloure un mòdul de sensibilització mediambiental, amb una duració de 9 hores, dirigit a introduir l'alumnat en el coneixement dels principals problemes mediambientals, tant a nivell general com en l'àmbit laboral i les seues possibles solucions, amb els continguts següents:
  
- Conceptes bàsics
  
- Característiques principals i conseqüències de l'actual model de desenvolupament
  
- Solucions a l'actual model de desenvolupament
  
- Principals problemes originats per la contaminació de l'agricultura i ramaderia, la indústria, la construcció i els serveis
  
- Organismes i institucions locals, nacionals i internacionals en matèria de medi ambient
  
- Bones pràctiques mediambientals en la indústria, l'agricultura, la construcció i els serveis.
  
6. Si és el cas, programa formatiu que s'ha de realitzar en cadascuna de les empreses col·laboradores de pràctiques no laborals (PNL).
  
7. Indicació expressa de les dades del perfil del professor i professora (titulació, experiència professional i docent, formació en didàctica ...), mostrant la seua idoneïtat per a impartir la docència en qüestió. La Conselleria d'Economia, Hisenda i Ocupació podrà sol·licitar tots els certificats dels aspectes continguts en aquest perfil que estime convenients.
  
8. Descripció d'espais, mitjans i materials que s'han d'utilitzar durant la realització del curs en aquells casos en què supose millores, ampliacions o particularitzacions sobre el programa oficial recollit en el fitxer d'especialitats. Aquesta descripció se cenyirà a infraestructures lligades a la docència en qüestió.
  
9. Desglossament detallat del pressupost necessari per a dur a terme l'acció formativa.
  
10. Si és el cas, entitats o organismes que col·laboren en el finançament de l'acció.
  
11. Proposta organitzativa.
  
CAPÍTOL II
  
De les Pràctiques No Laborals (PNL)
  
Article 18. Àmbit d'aplicació
  
Els cursos podran incloure, amb caràcter voluntari per a l'entitat organitzadora, un període de Pràctiques No Laborals com a part integrant de l'acció formativa.
  
Article 19. Objectius
  
Les Pràctiques No Laborals tenen com a objectius, entre altres:
  
- Facilitar la inserció laboral de l'alumnat de FPO mitjançant la realització de pràctiques en centres de treball que reproduïsquen les condicions habituals de l'entorn empresarial.
  
- Complementar l'adquisició per l'alumnat de la competència professional aconseguida en el centre formatiu, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a la consecució de les finalitats generals de la formació professional (adquisició de la competència professional característica de cada ocupació i una identitat i maduresa professional motivadora de futurs aprenentatges i adaptacions al canvi de qualificacions).
  
- Facilitar l'avaluació dels aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar la seua futura inserció professional.
  
Article 20. Programa formatiu
  
El Centre Formatiu elaborarà, d'acord amb el centre de treball on es realitzen PNL, un programa formatiu, en el qual necessàriament haurà de constar:
  
- Àrees o departaments del centre de treball en els quals participarà l'alumnat, amb la temporalització corresponent a cadascun.
  
- Realització de les activitats en cada àrea o departament, especificant:
  
- Activitats formativoproductives, que han de servir per a executar o, si és el cas, completar la competència professional requerida en l'ocupació.
  
- Activitats d'avaluació que han de permetre a l'alumne demostrar la competència professional objecte d'acreditació i a l'instructor del centre de treball obtenir-ne suficient evidència.
  
Article 21. Avaluació de la PNL
  
 El centre de treball en el qual es realitze la PNL designarà un instructor per cada tres alumnes o fracció d'entre el seu personal qualificat, les funcions del qual seran les següents:
  
 - Supervisar i donar suport tècnicament als alumnes en la realització de les pràctiques.
  
- Distribuir les tasques entre l'alumnat.
  
- Col·laborar en l'avaluació dels alumnes.
  
Article 22. Funcions i tasques
  
El seguiment i l'avaluació de l'alumnat serà realitzat pel professorat del centre formatiu, en col·laboració amb l'instructor del centre de treball.
  
Article 23. Conveni de col·laboració
  
Amb l'objecte exclusiu de la realització de les pràctiques no laborals en un centre de treball serà necessària l'existència d'un conveni entre l'administració, el centre formatiu i l'empresa on s'ha de realitzar la PNL o l'organització empresarial corresponent, en els termes assenyalats en l'article 4 del Reial Decret 631/1993, de 3 de maig, d'acord amb el model que figura en l'annex IV, que serà firmat pel director general de Formació i Inserció Professional.
  
Una còpia dels convenis esmentats serà tramesa per l'administració firmant a la Inspecció Provincial de Treball corresponent.
  
Article 24. Accés i període de realització
  
La PNL, en aquells casos en què estiga programada, es realitzarà en l'últim període del curs, i la seua duració màxima estarà compresa entre el 10 i el 30% del nombre d'hores total, idèntica per a tot l'alumnat.
  
Podran accedir a la PNL aquells alumnes que, fins aqueix moment, hagen seguit amb aprofitament la realització del curs.
  
Tots els alumnes realitzaran simultàniament aquest període. Si per qualsevol causa resulta impossible la realització prevista de PNL per a tot l'alumnat, aquest completarà la duració prevista del curs en el centre formatiu.
  
Article 25. Relació alumne-centre de treball
  
1. La relació entre l'alumne i el centre de treball, com a conseqüència del conveni de col·laboració per a la realització de les PNL, no tindrà, en cap cas, naturalesa jurídica laboral o funcionarial. Per tant, els alumnes no podran percebre cap retribució per la seua activitat formativa, ni pels resultats que se'n puguen derivar.
  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que hi realitze activitats formatives, llevat que s'establisca a l'efecte una relació laboral de contraprestació econòmica per serveis contractats. En aquest cas, es considerarà que l'alumne abandona el ?programa formatiu- en el centre de treball, i aquest fet haurà de ser comunicat per l'empresa o institució col·laboradora al professor-tutor, el qual procedirà a donar de baixa aquest alumne, ja que la contractació ha de quedar perfectament delimitada.
  
3. L'alumnat estarà cobert, en tot cas, per l'assegurança a què fa referència l'article 9.2.
  
CAPÍTOL III
  
Normes relatives a la realització dels cursos de formació
  
Article 26.Tècnics d'enllaç
  
El director territorial d'Ocupació corresponent assignarà a cadascuna de les entitats col·laboradores un tècnic que actuarà com a interlocutor entre aquestes i la direcció territorial mencionada.
  
Aquest tècnic tindrà entre les seues funcions:
  
- Informar a l'entitat col·laboradora, per escrit, dels tràmits que ha de seguir en desenvolupar el curs, així com de l'oficina d'ocupació a la qual haja de sol·licitar la preselecció dels alumnes.
  
- Estar informat de la realització de les proves de selecció i del seu contingut.
  
- Conéixer el començament i l'acabament de cada curs.
  
- Estar informat de les incidències que s'esdevinguen en cada curs.
  
- Coordinar les tasques necessàries per a dur a terme el control de qualitat de la docència.
  
- Vetlar pel correcte desenvolupament del curs, proposant les mesures oportunes a l'entitat col·laboradora o a la Direcció Territorial d'Ocupació, si és el cas, inclosa la suspensió cautelar de l'acció formativa, en el termini de 10 dies des que es va efectuar la visita en què es van detectar les anomalies, sense que aquestes hagen sigut esmenades.
  
- Informar a l'alumnat de la possibilitat d'acudir a la seua oficina d'ocupació, una vegada que haja finalitzat el curs com a apte, perquè l'especialitat cursada siga recollida en la seua sol·licitud d'ocupació, a fi que puga ser inclòs en les ofertes d'ocupació de l'ocupació corresponent.
  
Article 27. Selecció de l'alumnat
  
1. L'entitat sol·licitant emplenarà la documentació relativa al perfil de l'alumnat de cada curs indicat en el programa oficial, i ho comunicarà al tècnic d'enllaç assignat per la Conselleria.
  
2. Les sol·licituds de preselecció de l'alumnat seran presentades per les entitats que impartisquen les accions formatives en les oficines d'ocupació que els corresponguen, d'acord amb la distribució que efectue la Direcció Territorial d'Ocupació. La data de la selecció serà acordada per l'oficina d'ocupació i l'entitat d'acord, tant amb les necessitats de l'empresa com amb la possibilitat de l'oficina de disposar dels candidats idonis.
  
3. L'alumnat dels cursos serà preseleccionat per les oficines d'ocupació, donant preferència a les dones en aquelles especialitats relacionades amb ocupacions en les quals estiguen subrepresentades. En el supòsit que aquestes oficines no proporcionen en el termini de 15 dies naturals un nombre suficient de persones preseleccionades, l'entitat beneficiària podrà sol·licitar la indicada preselecció d'altres entitats col·laboradores i institucions que recullen entre els seus fins la intermediació entre l'oferta i la demanda de la mà d'obra. En aquest cas l'entitat col·laboradora, si ho considera oportú, podrà incorporar al procés de selecció les persones que estime convenients, sempre que estiguen inscrites en les oficines d'ocupació com a sol·licitants d'ocupació i s'adeqüen als perfils predeterminats per a cada curs.
  
4. L'entitat sol·licitant haurà de comptar amb el personal tècnic, extern o intern, adequat que requerisca el procés de selecció dels participants en l'acció formativa.
  
5. Finalitzat el procés de selecció es confeccionarà un acta firmada pel responsable d'aquest procés i el representant legal del beneficiari on figuraran els noms d'aquelles persones que hagen superat les proves, les que hagen sigut seleccionades per a realitzar el curs i les que formen part d'una llista de reserves.
  
Article 28. Realització dels cursos
  
Els cursos s'hauran d'iniciar durant l'any 2001 i acabar abans de l'1 de novembre del mateix any. En el termini màxim d'un mes des de la notificació de la resolució d'aprovació, les entitats hauran de comunicar als tècnics d'enllaç la data prevista d'inici del curs, a fi de facilitar la deguda informació al públic.
  
Article 29. Inici del curs
  
1.És preceptiva la comunicació fefaent per part de l'entitat beneficiària, fins i tot per mitjà de fax, de la data d'inici de cada curs als tècnics d'enllaç, assenyalant-hi l'horari, el lloc d'impartició i el nombre d'alumnes que comencen, tot això abans d'aquesta data.
  
2. Independentment de la via de programació escollida, no es podrà iniciar cap curs de l'especialitat EMCS20 (preventiva de riscos laborals) sense que l'entitat beneficiària acredite disposar prèviament de la autorització corresponent de la Direcció Territorial d'Ocupació, d'acord amb el que preveu el Reial Decret 39/1997, i les normes de desplegament.
  
3. Independentment de la via de programació escollida, no es podrà iniciar cap curs relacionat amb els carnets professionals als quals es refereix l'Ordre de la Conselleria d'Ocupació, Indústria i Comerç de 23 d'abril de 1997 sense comptar prèviament amb l'autorització administrativa prevista en l'article 10 d'aquesta ordre.
  
4. L'entitat disposarà de 15 dies naturals per a trametre a la Direcció Territorial d'Ocupació que corresponga de la Conselleria d'Economia, Hisenda i Ocupació la documentació següent:
  
- L'acta de selecció, d'acord amb el model normalitzat.
  
- La relació de participants que comencen l'acció, el nombre dels quals no podrà ultrapassar l'assenyalat en la resolució de concessió ni ser inferior a 6, excepte en la via 3 de programació.
  
- La pòlissa de l'assegurança d'accidents de l'alumnat, o si no n'hi ha, la carta de garanties d'aquest, que serà sempre sense franquícia i comprendrà almenys la cobertura següent:
  
- assistència mèdica, farmacèutica i hospitalària per quantia il·limitada de qualsevol accident durant l'horari de realització del curs, incloent-hi les Pràctiques No Laborals, el temps necessari per al desplaçament dels alumnes des de la seua residència habitual al lloc d'impartició, tant del centre de formació com, si és el cas, del centre on realitzen les pràctiques. El desplaçament haurà de cobrir qualsevol mitjà de locomoció.
  
- indemnització mínima de 2.000.000 de pessetes (12.020,24 euros) per defunció o invalidesa permanent derivats d'un accident en el curs o en el desplaçament.
  
- indemnització diària dels alumnes derivada d'un accident en el curs que produïsca una impossibilitat temporal d'assistència. El període serà el que comprenga aquesta incapacitat i fins a un màxim d'un any. La indemnització mínima serà de 1.000 pessetes. (6,01 euros) diàries.
  
L'entitat col·laboradora estarà obligada a mantenir la cobertura en l'assegurança d'accidents durant tot el període en el qual cada participant romanga d'alta en el curs.
  
Article 30. Control del desenvolupament del curs
  
1. Una vegada començat el curs i presentada la documentació anteriorment esmentada, l'entitat col·laboradora estarà obligada a aportar la documentació següent, d'acord amb les instruccions que li seran notificades abans de l'inici del curs:
  
- Control d'assistència mensual, amb la firma diària de l'alumnat assistent.
  
- Informes d'alta i baixa produïts. L'entitat sols podrà substituir les baixes produïdes per noves altes durant la primera meitat del curs.
  
- Comunicació d'incidències que es produïsquen en el desenvolupament de cada curs.
  
2. És causa d'exclusió dels alumnes incórrer en tres faltes d'assistència no justificades en el mes. L'entitat impartidora de l'acció formativa farà efectiva la baixa del participant el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquests efectes llevat que per la seua quantia suposen una evident falta d'aprofitament del curs.
  
3. Procedirà la suspensió cautelar del desenvolupament de l'acció formativa quan:
  
- El curs no estiga en funcionament.
  
- El personal tècnic docent i/o l'alumnat no estiguen presents ni en el centre formatiu, ni en els centres de realització de les pràctiques.
  
- L'alumnat estiga sent dedicat a funcions distintes de la formació o les PNL.
  
- El material de consum o els equips/dotacions no es corresponguen amb els aprovats en la resolució.
  
Serà competent per a acordar la suspensió cautelar el director territorial d'Ocupació corresponent, amb audiència prèvia de l'interessat.
  
Article 31. Sobre la qualitat de la docència
  
Durant la impartició de cada curs, es podrà demanar la opinió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, i així mateix serà informada del contingut i resultat d'aquestes.
  
Article 32. Acabament del curs
  
1. En el termini de 15 dies naturals des de la conclusió de cada curs es presentarà un acta que contindrà l'aprofitament final de l'alumnat asisstent..
  
2. La Conselleria d'Economia, Hisenda i Ocupació expedirà el certificat d'aprofitament corresponent a les persones que hagen superat amb èxit el curs.
  
TÍTOL IV
  
De les ajudes als alumnes
  
Article 33. Destinataris i quantia de les ajudes
  
Les persones desocupades i inscrites en les oficines d'ocupació de la Comunitat Valenciana que realitzen una acció formativa a l'empara del present títol, o a través d'accions formatives impartides amb mitjans propis dependents de la Direcció General de Formació i Inserció Professional, podran sol·licitar una ajuda econòmica en concepte d'assistència, sempre que el curs tinga una duració mínima de quatre hores diàries, acabe amb aprofitament i hi concórrega algun dels requisits que es detallen a continuació:
  
 - Que el curs s'impartisca en una localitat que diste més de 10 quilòmetres de la seua localitat de residència habitual, aspecte que es calcularà mitjançant el Mapa Oficial de Carreteres del Ministeri de Foment. Aquest requisit de distància no s'exigirà a aquelles persones que acrediten tenir una minusvalidesa.
  
- Qualsevol altra condició física per la qual li siga impossible accedir als cursos en la seua pròpia localitat pels seus propis mitjans, i necessite per a això qualsevol mitjà de transport. Per a acreditar aquest aspecte s'haurà d'adjuntar a la sol·licitud un certificat mèdic especialista.
  
Amb caràcter general es fixa en 1.000 pessetes (6,01 euros) la quantia màxima que pot percebre cada participant per dia realment assistit.
  
Article 34. Presentació de sol·licituds, documentació i termini
  
1. Els alumnes que vulguen accedir a l'ajuda prevista la sol·licitaran per mitjà d'instància dirigida al director territorial d'Ocupació de la província on s'imparteix el curs, per a això utilitzaran els models normalitzats facilitats a aquest efecte per les direccions territorials d'Ocupació o bé per l'entitat impartidora si en té
  
2. Les instàncies hauran de dur adjunts necessàriament els documents següents:
  
a) Còpia compulsada del document nacional d'identitat del sol·licitant.
  
b) Còpia compulsada de la targeta de demanda d'ocupació del sol·licitant.
  
c) Certificat de residència o empadronament lliurat per l'ajuntament corresponent.
  
d) Certificat, en el supòsit de patir-se una minusvalidesa física, del Centre de Diagnòstic i Orientació de minusvalideses de la Direcció General d'Integració Social de Discapacitats.
  
 Per a poder accedir a les ajudes, s'exigirà que els domicilis dels apartats b) i c) siguen coincidents, excepte en el cas d'acreditar tenir una minusvalidesa, o donar-se qualsevol altra condició física per la qual li siga impossible accedir als cursos en la seua pròpia localitat pels seus propis mitjans, en aquests supòsits no estaran obligats a aportar el document c). Tampoc s'exigirà que coincidisquen els domicilis dels apartats b) i c) quan ambdós disten més de deu quilòmetres del lloc d'impartició de l'acció formativa.
  
3. La documentació esmentada es presentarà dins dels quinze dies hàbils següents a la seua incorporació en el curs en qüestió, en qualsevol dels registres de la Conselleria d'Economia, Hisenda i Ocupació o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú
  
4. Quan la sol·licitud no reunisca els requisits establits en la present ordre o no duga adjunta la documentació que d'acord amb aquesta resulte exigible, de conformitat amb el que preveu l'article 71 de la Llei 30/1992 esmentada, segons la redacció que en fa la Llei 4/1999, es requerirà el sol·licitant perquè, en un termini de 10 dies, esmene la falta o adjunte els documents necessaris, amb indicació que si no ho fan així, es considerarà que han desistit de la seua petició, amb resolució prèvia que haurà de ser dictada en els termes previstos en l'article 42 de la llei esmentada.
  
Article 35. Resolució i recursos
  
1. El director general de Formació i Inserció Professional resoldrà per delegació del conseller d'Economia, Hisenda i Ocupació, les sol·licituds de subvencions que els alumnes formulen a l'empara de la present ordre.
  
2. El termini màxim per a resoldre i notificar la resolució procedent serà de sis mesos comptats des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada
  
4. La resolució de concessió de les ajudes fixarà expressament la quantia que s'ha de concedir i s'adoptarà en funció dels dies del curs, sempre que hi haja disponibilitat pressupostària. La resolució procedent es notificarà als interessats en els termes previstos en l'article 58 de la Llei 30/1992, abans mencionada.
  
5. Les resolucions que dicte el director general de Formació i Inserció Professional a l'empara de la present ordre esgoten la via administrativa i contra elles es podran interposar els recursos indicats en el número 5 de l'article 7 de la present ordre.
  
6. Les ajudes econòmiques en concepte d'assistència seran pagades als alumnes que hagen acabat el curs, amb justificació prèvia dels dies en què realment han assistit, justificació que haurà de ser presentada per l'entitat impartidora del curs en el termini assenyalat en l'article 10.2 de la present norma.
  
Article 36. Obligacions dels alumnes beneficiaris
  
Els participants en accions de Formació Ocupacional estan obligats a assistir a les classes de forma regular i contínua.
  
És causa d'exclusió dels alumnes i de pèrdua, si és el cas, del dret a l'ajuda econòmica corresponent incórrer en tres faltes d'assistència no justificades en el mes. L'entitat impartidora de l'acció formativa farà efectiva la baixa del participant el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquestes efectes llevat que per la seua quantia done lloc a falta d'aprofitament del curs.
  
DISPOSICIÓ ADDICIONAL
  
Primera
  
D'acord amb el que preveu el Projecte de Llei de Pressupostos de la Generalitat Valenciana per a l'any 2001, presentat a les Corts Valencianes, es destinen a càrrec del programa pressupostari 322.20 €Formació Professional Ocupacional?, línia T0218000 Gestió Pla FIP, 8.673.617.932 de pessetes (59.858.025,18 euros) per a tramitació anticipada, distribuïdes en funció de les vies de programació que recull l'article 12 de la present ordre que serà finançada per la Conselleria d'Economia, Hisenda i Ocupació de la forma següent:
  
- Per a la programació a través de la via 1, s'assigna una quantia de 0.793.587.512 de pessetes (05.163.499,03 euros) distribuïdes de la forma següent:
  
- Castelló: 052.751.141 de pessetes. (1.742.935,10 euros)
  
- Alacant: 604.582.012 de pessetes (5.228.805,31 euros )
  
- València: 4.187.476.443 de pessetes (77.291.929 euros)
  
- Per a la programació a través de la via 2 s'assigna una quantia de 069.092.283 de pessetes (1.202.024,21 euros)
  
- Per a la programació a través de la via 3 s'assigna una quantia de 739.151.544 de pessetes (1.202.024,21 euros)
  
- Per a la programació a través de la via 4, s'assigna una quantia de 859.827.592 de pessetes (4.207.084,73 euros)
  
En compliment del que preveu l'article 47 del text refós de la Llei d'Hisenda Pública de la Generalitat Valenciana, per ordre de la Conselleria d'Economia, Hisenda i Ocupació es farà publicitat de les línies de subvenció i de l'import global màxim destinat per a la concessió de les ajudes.
  
Segona
  
Amb efectes de 1 de gener del 2001 únicament es podran programar i impartir les especialitats formatives de l'antiga ordenació (especialitats el codi d'identificació de les quals consta de dues lletres i quatre dígits) que figuren en l'annex V, ja que les no recollides en aquest annex han sigut donades de baixa per l'INEM del Fitxer d'Especialitats Formatives.
  
DISPOSICIÓ TRANSITÒRIA
  
Única
  
Les referències que es fan en la present ordre a la Conselleria d'Economia, Hisenda i Ocupació, a la Sotssecretaria d'Ocupació i a la Direcció General de Formació i Inserció Professional, quedaran adaptades a l'estructura orgànica i funcional que resulte del reglament que desplegue la Llei 3/2000, de 17 d'abril, per la qual es crea el Servei Valencià d'Ocupació i Formació (DOGV núm. 3737 de 26-04-2000). No obstant això, en el cas que siga necessari realitzar correccions o adaptacions d'aquesta ordre en virtut del reglament esmentat, aquestes s'efectuaran per resolució del director del Servei Valencià d'Ocupació i Formació.
  
DISPOSICIÓ DEROGATÒRIA
  
Única
  
Queda derogada l'Ordre de 21 de desembre de 1999 de la Conselleria d'Ocupació, per la qual s'aproven les bases reguladores i el procediment general per a la concessió d'ajudes econòmiques per al desenvolupament de programes de formació professional ocupacional i tallers de formació i inserció laboral i s'hi convoquen per a l'any 2000.
  
DISPOSICIONS FINALS
  
Primera
  
Per al que no preveu aquesta ordre serà d'aplicació el Reial Decret 631/1993, de 3 de maig, pel qual es regula el Pla Nacional de Formació i Inserció Professional i l'Ordre del Ministeri de Treball i Seguretat Social de 13 d'abril de 1994 que el desplega, o les normes que les substituïsquen.
  
Segona
  
Es faculta el director general de Formació i Inserció Professional per a dictar les instruccions que siguen necessàries per al desplegament i l'execució del que disposa la present ordre.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 26 de desembre de 2000
  
El conseller d'Economia, Hisenda i Ocupació
  
VICENTE RAMPLA MOMPLET
  
Annex I
  
CRITERIS PER A LA VALORACIÓ DE SOL·LICITUDS D'AJUDA EN ELS PROGRAMES DE FORMACIÓ PROFESSIONAL, RECOLLITS EN LA PRESENT ORDRE DE LA CONSELLERIA D'ECONOMIA, HISENDA I OCUPACIÓ.
  
1. VALORACIÓ FORMAL
  
1.1. FASES
  
1ª FASE: VALORACIÓ SOBRE LA DOCUMENTACIÓ PRESENTADA.
  
L'entitat proposa la impartició de l'acció formativa en les condicions i amb els recursos humans i materials descrits en el projecte aportat (en format escrit i magnètic) i altra documentació complementària relativa a compromís d'inserció d'alumnes, pràctiques no laborals, etc., que s'han de considerar en el procés de valoració.
  
La valoració en aquesta fase es realitzarà sobre aquesta documentació, que compromet l'entitat a impartir l'acció en aquestes condicions i amb els mitjans descrits.
  
2ª FASE: VERIFICACIÓ.
  
Aquesta fase haurà de confirmar o modificar la valoració prèvia realitzada en la 1a fase.
  
Aquelles accions formatives presentades per l'entitat a través de la via 3 i 4 que hagen superat la primera fase de valoració i per tant siguen susceptibles d'aprovació, seran objecte de verificació pel tècnic corresponent a través d'inspecció in situ, ja que no han sigut valorades prèviament en el procés d'homologació.
  
Es prestarà especial atenció, pel que fa a instal·lacions generals, aules i tallers destinats a classes teòriques i pràctiques, equip didàctic, etc. que inexcusablement han d'estar disponibles per a una valoració positiva.
  
El tècnic haurà d'assessorar l'entitat sobre la possible millora dels recursos existents, així com sobre aquells altres que hauran d'estar disponibles abans del començament del curs (cas d'aprovar-se la sol·licitud), de manera que en aquest moment es complete la disponibilitat de recursos descrits en el projecte presentat per l'entitat.
  
Si es considera necessari, es mantindrà una entrevista amb el responsable de l'entitat en relació a l'acció formativa sol·licitada, a fi d'obtenir informació sobre aquells aspectes relatius a aquesta que complementen la valoració inicial realitzada en la 1a fase.
  
1.2. CRITERIS
  
Serà d'aplicació en aquelles sol·licituds que hagen superat els condicionants en la documentació que cal aportar junt a la sol·licitud, que es recullen en la present ordre.
  
Es recorda, que en les accions que es presenten a través de la via 1 de programació (centres col·laboradors), s'afegeix com a requisit formal tenir concedida l'homologació com a centre col·laborador en les condicions que recull la normativa, com a pas previ al procés de valoració.
  
La valoració formal es realitzarà d'acord amb els criteris següents:
  
1.2.1. TRAYECTÒRIA DE L'ENTITAT EN INSERCIÓ LABORAL
  
Es determinarà a través de la inserció laboral derivada de les gestions realitzades per l'entitat mesurada sobre alumnes finalitzats en cadascuna de les accions formatives aprovades a l'entitat en l'últim exercici, en aplicació del que disposa l'Ordre de la Conselleria d'Economia, Hisenda i Ocupació.
  
- En els casos en els que les entitats hagen assumit en l'exercici anterior un compromís formal d'inserció o contractació d'alumnes, la Direcció General de Formació i Inserció Professional farà un buidatge informàtic dels resultats d'inserció de les accions formatives.
  
- Aquelles entitats que voluntàriament desitgen aportar dades sobre inserció d'alumnes que hagen finalitzat accions formatives o tallers, de l'exercici anterior sense compromís formal d'inserció, hauran d'adjuntar a les sol·licituds d'ajuda per a l'exercici actual, les còpies de contractes laborals realitzats després de l'acabament del curs o taller. Els contractes, per a acreditar la inserció, hauran de ser a jornada completa setmanal i de durada igual o superior a tres mesos o període de treball real equivalent en el cas de contractacions a temps parcial, independentment de l'activitat de què es tracte.
  
En ambdós casos, es considerarà una puntuació de 2 tant si no es disposa de dades de les accions impartides per l'entitat durant l'exercici anterior com si no les ha impartit.
  
La trajectòria d'inserció d'alumnes es valorarà a través dels indicadors que a continuació es relacionen:
  
a) Percentatge d'inserció global d'alumnes aconseguit per l'entitat, considerant el percentatge d'alumnes inserits sobre els acabats, per a cada acció formativa o taller, impartits per l'entitat durant l'exercici anterior.
  
b) Percentatge d'inserció específic aconseguit per l'entitat, considerant el percentatge d'alumnes inserits sobre els acabats, per a cada acció formativa o taller, impartits durant l'exercici anterior, valorant únicament les especialitats impartides que siguen coincidents amb l'especialitat sol·licitada.
  
Cadascú dels percentatges indicats es valorarà d'acord amb el següent barem:
  
PERCENTATGE D'INSERCIÓ PUNTUACIÓ
  
Major del 50% 4
  
Entre 25-50% 3
  
Menor 25% 2
  
La puntuació final d'aquest apartat serà la mitjana aritmètica de les puntuacions mitjanes obtingudes en cada indicador.
  
1.2.2. INFRAESTRUCTURA DOCENT
  
La infraestructura docent no es valorarà en les sol·licituds presentades a través de la via 1 (Centres Col·laboradors) i via 2 (Convenis de Col·laboració) ja que els recursos que componen aquest indicador ja s'han avaluat en el procés d'homologació.
  
S'avaluarà la infraestructura docent en els casos següents:
  
- Via de programació 3: Projectes formatius amb empreses que assumisquen un compromís de contractació d'alumnes que acaben el curs, en les condicions que determine la norma.
  
- Via de programació 4: A través d'entitats que aporten recursos per a desplegar la programació dels Centres FIP d'acord amb l'Annex III a la present Ordre. En aquesta via de programació es valoraran exclusivament els recursos sol·licitats a les entitats anteriorment esmentats.
  
S'avaluaran separadament cadascun dels recursos que a continuació s'indiquen i s'exigirà un nivell mínim d'adequació per a cadascun d'ells, per considerar-los factors limitadors en la transmissió de les competències professionals que adquirirà l'alumne.
  
a) Instal·lacions:
  
Nivell de capacitat formativa de l'entitat considerant-la com el nombre d'aules i instal·lacions disponibles i suficients que posseeix per a poder impartir la formació sol·licitada sense que es produïsquen encobriment de mitjans.
  
Indicadors:
  
- Superfície útil del local en relació amb el nombre d'alumnes proposats.
  
- Nivell d'il·luminació.
  
- Ventilació i climatització.
  
- Condicions ambientals i higièniques.
  
- Mesures de seguretat dels locals.
  
- Idoneïtat del mobiliari destinat als alumnes en relació a les tasques que s'han de desenvolupar.
  
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.)
  
Referències:
  
- Les entitats sol·licitants hauran de reunir les condicions higièniques, acústiques, d'habitabilitat i de seguretat, exigides per la legislació vigent.
  
- Un aula per especialitat tindrà un mínim de 2 metres quadrats per alumne.
  
- Un taller per a realitzar les pràctiques professionals que, depenent de cada especialitat, permeta que tots els alumnes del mateix curs realitzen les pràctiques simultàniament.
  
- Mobiliari: Estarà ocupada amb mobiliari docent adequat, suficient al nombre d'alumnes previstos, a més dels elements auxiliars.
  
- Altres instal·lacions:
  
- Un espai adequat a la capacitat del centre per a despatxos de direcció, sala de professors i activitats de coordinació.
  
- Lavabos i serveis higienicosanitaris en nombre adequat a la capacitat del centre.
  
b) Equipament:
  
Indicadors:
  
- Quantitat i qualitat dels equips utilitzats i la seua idoneïtat amb el programes i el nombre d'alumnes proposat.
  
- Estat de conservació i grau d'obsolescència o innovació dels equips.
  
- Mesures de seguretat, higiene i instal·lació.
  
c) Material de consum:
  
Indicadors:
  
- Qualitat dels materials de consum proposats.
  
- Quantitat i suficiència dels materials en relació amb el nombre d'alumnes proposat.
  
- Adequació del material de consum a l'especialitat.
  
- Disponibilitat del material de consum necessari per a impartir la formació sol·licitada tant teòrica com pràctica.
  
Els nivells de baremació en aquest apartat seran els següents:
  
NIVELL DEL RECURS PUNTUACIÓ
  
Molt alt o màxim, molt bo 4
  
Alt, bo 3
  
Normal, correcte, adequat 2
  
Baix, deficient, inadequat o escàs 1
  
Molt baix, nul 0
  
Després de valorar separadament cadascun dels recursos (instal·lacions, equipament i material de consum), s'exigirà una puntuació mínima de 2 en cadascun d'ells. Cas contrari, la puntuació d'aquests conceptes determinarà el motiu que cal argumentar en la proposta de resolució denegatòria de l'acció que s'elevarà a l'òrgan resolutori.
  
Cas de superar els mínims descrits, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans aconseguits en els diferents apartats.
  
1.2.3. PLA DE PRÀCTIQUES NO LABORALS
  
Aquest apartat mesura l'adequació de l'acció sol·licitada per l'entitat a l'objectiu final previst d'inserció laboral dels alumnes, en acabar la formació.
  
L'entitat sol·licitant podrà, com a part integrant del disseny de l'acció formativa, sol·licitar la col·laboració de les empreses, per a contribuir a la consecució de les finalitats de la Formació Professional Ocupacional, a través de pràctiques no laborals en aquestes.
  
Els nivells de baremació en aquest subapartat seran les següents:
  
CONCEPTE I PUNTUACIÓ
  
Pla de pràctiques no laborals en empreses en les condicions que estableix la norma: 4
  
No s'hi inclouen pràctiques laborals en empreses en el pla formatiu presentat per l'entitat: 2
  
1.2.4. QUALITAT DE LA DOCÈNCIA
  
El present recurs es baremarà de la manera següent:
  
CONCEPTE Y PUNTUACIÓ
  
L'entitat està en possessió de la Certificació BKG 6391 o anàloga, expedida per una entitat certificadora: 4
  
L'entitat està legalment autoritzada per a impartir Cicles Formatius de Formació Professional Específica en anàloga especialitat a la sol·licitada: 3
  
L'entitat no disposa de la certificació indicada en l'apartat anterior : 2
  
2. VALORACIÓ MATERIAL.
  
Aquelles sol·licituds que hagen superat els nivells de llindar mínims en la valoració formal seran objecte d'una valoració material.
  
La valoració material constarà dels apartats següents:
  
2.1. RECURSOS TECNICOPEDAGÒGICS.
  
Es valoraran de forma individualitzada cadascun dels recursos tecnicopedagògics que presente l'entitat per al desenvolupament de l'acció com ara contingut teoricopràctic dels mòduls proposats, metodologia d'impartició i professorat.
  
En general, es referenciaran els apartats del projecte presentat amb el programa oficial, o els d'aquella especialitat-tipus que més s'ajuste al contingut proposat.
  
Els recursos tecnicopedagògics es valoraran d'acord amb els indicadors que a continuació es relacionen:
  
2.1.1. CONTINGUT TEORICOPRÀCTIC
  
Indicadors:
  
- Considerar el grau en què el contingut teoricopràctic de l'acció formativa garanteix la consecució dels objectius finals plantejats en el projecte presentat, en funció que els alumnes, en acabar el curs, adquirisquen la qualificació o especialització professional necessària per a exercir amb eficàcia el seu lloc de treball, o si és el cas la creació, gestió i manteniment d'una estructura empresarial.
  
- Coherència entre la relació seqüencial i el contingut de cada mòdul formatiu proposat en el projecte, amb l'adquisició de les capacitats que es volen desplegar, o si és el cas, amb l'adquisició dels coneixements i habilitats necessaris per a emprendre un projecte empresarial.
  
- Grau d'innovació i introducció de noves tecnologies en els continguts teoricopràctics del programa presentat
  
- Inclusió en els programes teoricopràctics d'especialització professional de nous continguts de la mateixa professió, a fi d'augmentar les expectatives d'ocupació dels alumnes.
  
- Idoneïtat dels temps proposats per al desplegament de l'acció formativa i la seua distribució proporcional en classes teòriques i pràctiques.
  
- Es baremarà d'acord amb la puntuació següent:
  
NIVELL DEL RECURS I PUNTUACIÓ
  
Excel·lent. S'ajusta adequadament al model d'especialitat-tipus i presenta millores substancials (innovació, recursos tecnològics, ..., etc.) sobre aquest : 4
  
Bona. S'ajusta adequadament al model d'especialitat-tipus i presenta algunes millores sobre aquest: 3
  
Acceptable. S'ajusta als mínims fixats en el model d'especialitat-tipus: 2
  
Deficient. Mostra bastants deficiències en diversos apartats dels que es recullen en els referents: 1
  
Molt deficient. No s'ajusta al model d'especialitat-tipus. Mostra deficiències molt greus: 0
  
2.1.2. METODOLOGIA D'IMPARTICIÓ:
  
Es valorarà el grau d'idoneïtat en la metodologia d'aprenentatge proposada considerant l'especialitat sol·licitada i el nivell inicial de coneixements dels alumnes.
  
A més es considerarà:
  
- Ordre d'impartició dels mòduls formatius segons una seqüència progressiva del grau de dificultat.
  
- Idoneïtat de la metodologia proposada i la seua adequació als objectius de l'acció i al perfil d'accés dels candidats.
  
- Tutela i orientació personalitzada a cadascun dels alumnes.
  
- Viabilitat del sistema de valoració proposat en el projecte formatiu per al seguiment del rendiment de l'alumne.
  
- El programa formatiu per a les pràctiques no laborals inclou activitats adequades a la naturalesa del curs o de la seua pròpia especialització empresarial.
  
- Es baremarà d'acord amb la puntuació següent:
  
NIVELL DEL RECURS PUNTUACIÓ
  
Excel·lent. Quan s'explicita perfectament el referent 4
  
Bo. Enuncia breument el referent 2
  
Mal. No es recull el referent 0
  
2.1.3. PROFESSORAT
  
Indicadors:
  
Se baremarà d'acord amb la puntuació següent:
  
a) Titulació acadèmica idònia que exigeix l'especialitat que s'ha d'impartir.
  
NIVELL DEL RECURS PUNTUACIÓ
  
Titulació adequada. Màxim nivell de formació 4
  
Titulació adequada. Nivell mínim de formació 3
  
Titulació afí 2
  
Titulació inadequada o no explícita 0
  
b) Experiència professional demostrada pels docents en relació amb la matèria objecte de l'acció formativa.
  
NIVELL DEL RECURS PUNTUACIÓ
  
Més de quatre anys d'experiència professional 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència o sense explicitar 0
  
c) Experiència docent.
  
NIVELL DEL RECURS PUNTUACIÓ
  
Més de quatre anys d'experiència docent 4
  
Entre tres i quatre anys 3
  
Entre dos i tres anys 2
  
Entre un i dos 1
  
Menys d'un any d'experiència docent o sense explicitar 0
  
Nota: Un any és equivalent a 400 hores d'impartició
  
d) Nivell de formació metodològica. Sols es valoraran les certificacions que a l'efecte hagen expedit la Conselleria d'Economia, Hisenda i Ocupació o les antigues conselleries competents en política d'Ocupació i Formació Professional, així com les expedides per la Conselleria de Cultura i Educació, l'INEM o les universitats.
  
NIVELL DEL RECURS PUNTUACIÓ
  
Més de 300 hores de preparació docent 4
  
Entre 200 i 300 hores 3
  
Entre 80 i 200 2
  
Entre 40 i 80 1
  
Menys de 40 hores 0
  
La puntuació mitjana de l'apartat 2.1.3. Professorat s'obtindrà com a mitjana aritmètica dels apartats a), b) i el major valor obtingut entre c) i d).
  
S'exigeix superar un nivell de puntuació mínim de dos en els valors mitjans de cadascun dels recursos tecnicopedagògics d'aquest apartat, a excepció del professorat, en el qual s'exigirà puntuació mínima d'un en el seu valor mitjà.
  
Cas de superar els mínims indicats, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans aconseguits en els diferents recursos.
  
2.2. OPORTUNITAT DE REALITZACIÓ.
  
Es valorarà de forma individualitzada cadascun dels indicadors següents:
  
2.2.1. CAPACITAT DEL CENTRE
  
Capacitat de l'entitat per a garantir la disponibilitat dels recursos humans i materials especificats en la memòria, amb anterioritat al començament previst del curs.
  
En les accions sol·licitades a través de la via 1, centres col·laboradors homologats, es tindrà en compte la infraestructura del centre (disponibilitat d'instal·lacions i equips) per a impartir la totalitat dels cursos sol·licitats avaluada en el procés d'homologació.
  
Es denegaran per aquest motiu totes les sol·licituds de l'entitat que ultrapassen la capacitat valorada per al centre, de manera que s'adeqüe la programació anual d'accions formatives concedida al centre, amb la seua capacitat formativa real.
  
- Nivell de baremació:
  
NIVELL DEL RECURS I PUNTUACIÓ
  
- La capacitat del centre és suficient per a garantir la impartició del curs: 1 (valoració positiva)
  
- L'acció sol·licitada ultrapassa la capacitat en instal·lacions i equipament del centre: 0 (valoració negativa)
  
2.2.2. COMPLIMENT DE LA PROGRAMESCIÓ
  
Grau de compliment de les obligacions contretes amb la Direcció General en la programació d'accions formatives o tallers en l'exercici anterior, pel que fa a la impartició de la programació aprovada i en les condicions previstes en el projecte i/o recollides en la resolució d'aprovació.
  
Es tindran en compte, per a valorar aquest indicador, les renúncies als cursos programats i els motius al·legat per l'entitat que justifiquen aquesta circumstància, així com aquells casos d'incompliment real d'impartició d'accions que no han sigut objecte de comunicació per l'entitat.
  
Es considerarà incompliment greu de l'entitat i per tant es valorarà aquest indicador negativament, el fet d'haver renunciat a un percentatge superior o igual al 60% dels cursos resolts favorablement a l'entitat per la Direcció General de Formació i Inserció Professional en l'exercici anterior, així com no haver mantingut el percentatge d'inserció dels alumnes durant un període mínim de tres mesos a jornada completa setmanal o període real de treball equivalent en el cas de contractacions a temps parcial, independentment de l'activitat de què es tracte, per a aquelles entitats que assumiren un compromís formal d'inserció durant l'exercici anterior.
  
- Nivell de baremació:
  
NIVELL DEL RECURS IPUNTUACIÓ
  
Sense cursos aprovats en l'exercici anterior o compliment adequat en la programació de cursos aprovats: 1 (valoració positiva)
  
Incompliment greu en la programació aprovada en l'exercici anterior (percentatge de cursos no impartits sobre els aprovats superior o igual al 60% o no mantenir el percentatge d'inserció compromés): 0 (valoració negativa)
  
Els indicadors exposats en el present apartat sobre oportunitat de realització de l'acció sol·licitada, no formaran part de la puntuació final del procés de valoració. No afectaran a la resolució de l'expedient sempre que els valors de puntuació obtinguts siguen positius (puntuació 1). En canvi, seran motiu de denegació de la sol·licitud presentada, el fet de què aparega en algun d'ells valoració negativa (puntuació 0).
  
3. VALORACIÓ FINAL DEL PROCÉS.
  
Les sol·licituds que superen els valors de llindar mínims indicats en els processos de valoració formal i material, obtindran una valoració final que serà el resultat de ponderar els valors mitjans dels diferents apartats, de la manera següent:
  
NIVELLS MITJANS EN LA VALORACIÓ PERCENTATGE
  
 SOBRE LA
  
 VALORACIÓ
  
 FINAL
  
Trajectòria de l'entitat en inserció laboral 25%
  
Infraestructura docent 20%
  
Pla de Pràctiques No Laborals 25%
  
Qualitat de la docència 10%
  
Recursos tecnicopedagògics 20%
  
El valor absolut de la puntuació final determinarà l'ordre de prioritat d'aprovació de les accions formatives, en el cas de sol·licituds presentades a la relació d'especialitats recollida en els Annexos II i III, d'acord amb el que estableix l'Art. 7.2 d'aquesta ordre, fins esgotar el pressupost assignat.
  
En el cas de projectes formatius (via 3 de programació), els expedients seran resolts a mesura que aquests siguen completats fins a esgotar el pressupost assignat.
  
Annex IV
  
Model de Conveni de Pràctiques No Laborals
  
CONVENI DE COL·LABORACIÓ PER A LA REALITZACIÓ DE PRÀCTIQUES NO LABORALS EN EMPRESES.
  
REUNITS
  
D'una banda:
  
El director general de Formació i Inserció Professional, el Sr. ELÍAS AMOR BRAVO, segons l'article 23 de l'Ordre de \_\_\_\_\_\_\_\_\_\_\_\_\_\_\_\_\_\_\_\_\_\_ de la Conselleria d'Economia, Hisenda i Ocupació, en representació de la Generalitat Valenciana i basant-se en les facultats que confereix la Llei de la Generalitat Valenciana 5/1983, de 30 de desembre, del Govern Valencià.
  
D'altra banda:
  
El Sr./Sra. ..., d'acord amb les facultats que té conferides en virtut de ..., com a representant del centre formatiu ..., amb NIF/CIF ..., domiciliat a ..., carrer ..., telèfon ...,
  
I d'altra banda:
  
El Sr./Sra. ..., d'acord amb les facultats que té conferides en virtut de ..., com a representant de l'empresa ..., amb NIF/CIF ..., domiciliat a ..., carrer ..., telèfon ..., amb centres de treball afectats per aquest conveni en ...,
  
DECLAREN
  
PRIMER. Que es reconeixen recíprocament capacitat i legitimació per a la negociació i firma del present document.
  
SEGON. Que els objectius que s'han d'aconseguir mitjançant la realització de les pràctiques no laborals que s'efectuen d'acord amb el present conveni són els següents:
  
- Complementar l'adquisició per l'alumnat de la competència professional aconseguida en el centre formatiu, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a la consecució de les finalitats generals de la formació professional (adquirir la competència professional característica de cada ocupació, i una identitat i maduresa professional motivadora de futurs aprenentatges i adaptacions al canvi de qualificacions).
  
- Facilitar l'avaluació dels aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar la seua futura inserció professional.
  
ACORDEN
  
 Subscriure el present conveni de col·laboració per a la realització de pràctiques professionals no laborals en les entitats o empreses, de conformitat amb el que estableix el Reial Decret 631/1993 de 3 de maig del Ministeri de Treball i Seguretat Social (BOE 4 de maig de 1993), que regula el Pla Nacional de Formació i Inserció Professional, l'Ordre de \_\_\_ de \_\_\_\_\_\_ de 2000 de la Conselleria d'Economia, Hisenda i Ocupació, i totes aquelles normes que siguen d'aplicació i que ambdues parts coneixen i acaten.
  
Per tot això es firma el present conveni d'acord amb les següents:
  
CLÀUSULES
  
1. La relació entre l'alumne i el centre de treball, no tindrà en cap cas, naturalesa juridicolaboral o funcionarial, segons el que estableix l'article 25 de l'Ordre ... de la Conselleria d'Economia, Hisenda i Ocupació.
  
2. Els alumnes no percebran cap retribució per la seua activitat formativa, ni pels resultats que se'n puguen derivar.
  
3. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que realitze activitats formatives en ella, llevat que s'establisca a l'efecte una relació laboral de contraprestació econòmica per serveis contractats.
  
En aquest cas, es considerarà que l'alumne abandona el programa formatiu en el centre de treball, i s'haurà de comunicar aquest fet per l'empresa o institució col·laboradora al professor-tutor, qui procedirà a donar de baixa aquest alumne.
  
4. L'alumne estarà cobert per l'assegurança d'accidents establida en l'article 9.2 de l'Ordre ... de la Conselleria d'Economia, Hisenda i Ocupació.
  
5. L'empresa posarà en coneixement dels representants dels treballadors dels centres laborals el conveni, així com els documents que duu adjunts, abans del començament d'aquestes.
  
6. El centre de treball en què es realitzen les pràctiques no laborals, designarà un instructor per cada tres alumnes o fracció d'entre el personal qualificat d'aquest, que supervisarà i suportarà tècnicament els alumnes, distribuirà les tasques i col·laborarà en l'avaluació d'aquest.
  
7. El seguiment i avaluació de l'alumnat serà realitzat pel professorat del centre formatiu, en col·laboració amb l'instructor del centre de treball.
  
8. El centre formatiu i el centre de treball elaboraran conjuntament un programa formatiu, que constituirà un annex al present conveni, i en el qual hauran de constar les àrees o departaments de treball pels quals rotarà l'alumne, amb la temporalització corresponent a cadascú, així com el desplegament de les activitats formativoproductives i d'avaluació.
  
9. En aquells aspectes que afecten el desplegament del present conveni i que no estiguen regulats específicament en aquest es farà el que determine l'Ordre de ... de la Conselleria d'Economia, Hisenda i Ocupació.
  
10. Qualsevol modificació de la norma esmentada, que implique variació en les estipulacions del present conveni, i l'aparició de noves disposicions durant el període de vigència d'aquests, podrà donar lloc a la seua modificació, després de la consulta i posterior compromís escrit de les parts.
  
11. Aquest conveni entrarà en vigor d'endemà de la seua firma.
  
12. Al present conveni s'adjuntaran per a cada acció formativa els documents següents com a annex:
  
1r Relació d'alumnes que realitzen les pràctiques.
  
2n Programes de les pràctiques, en el qual s'inclourà el contingut, durada, lloc i horari d'aquestes, i el sistema de tutories per al seu seguiment i avaluació
  
3r Autorització del pare o tutor de cada alumne, en el supòsit que aquests siguen menors de 18 anys.
  
4t Relació de les persones designades pel centre formatiu i per l'empresa per al seguiment i avaluació de les pràctiques previstes.
  
5é Còpia de la pòlissa de l'assegurança d'accidents dels alumnes.
  
6é Document que acredite l'alta en l'Impost d'Activitats Econòmiques de l'empresa en la qual es vagen a realitzar les pràctiques no laborals.
  
Les parts, una vegada llegit el present conveni, el firmen per triplicat en prova de conformitat,
  
..., ... d ... de ...
  
PER LA DIRECCIÓ GENERAL DE FORMACIÓ I INSERCIÓ PROFESSIONAL
  
ELÍAS AMOR BRAVO.
  
PEL CENTRE FORMATIU \_\_\_\_\_\_\_\_\_\_\_\_\_\_\_\_\_\_\_\_\_\_